У суботу асіпаўчан чакала шыкоўнае відовішча: у суправаджэнні работнікаў ДАІ калона байкераў у прамым сэнсе аглушыла гарадскія вуліцы. Чоперы, хонды, сузукі, спортбайкі, гоначныя матацыклы, байкі “хэнд-мэйд” і ўдасканаленыя савецкія мадэлі прыпаркаваліся на цэнтральнай плошчы, і зацікаўленыя землякі і нашы госці адразу памкнуліся сваімі рукамі “памацаць” яркія храміраваныя часткі матацыклаў, якія проста іскрыліся на жнівеньскім сонейку. А тым часам арганізатары мерапрыемства заклікалі байкераў прымаць удзел у конкурсах “марудная гонка”, а таксама прадэманстраваць свае ўменні валодання фігурным кіраваннем матацыкла. Пераможцы атрымалі граматы і каштоўныя падарункі, а гледачы — шмат станоўчых уражанняў. Дарэчы, на свяце прысутнічалі і выхаванцы Асіповіцкай спецшколы-інтэрната: частка сабраных сродкаў ад продажы сувенірнай прадукцыі якраз і пойдзе ў фонд установы.